《芙蓉》
明代·程通

一种芙蓉独自芳，数枝开向小池傍。妖娆艳色含朝露，寂寞幽容拒晓霜。

西子有怀酣晚节，杨妃无语占秋光。江南九月萧萧雨，醉脸还愁褪晚妆。

作者简介：（1364—1403）明徽州府绩溪人，字彦亨。洪武二十三年举人。授辽府纪善。建文初，燕王兵起，随辽王南归京师，上封事，陈备御策，进左长史。永乐初，从辽王徙荆州。旋上封事被发，下狱死。